
GRAD ZAGREB
GRADSKA ČETVRT NOVI ZAGREB – ISTOK
MJESNI ODBOR „VELIKO POLJE“
Vijeće Mjesnog odbora „Veliko Polje“

KLASA: 024-08/22-003/1791
URBROJ: 251-13-11-9-22-2
Zagreb, 12. rujna 2022.

Z A P I S N I K


sa 16. (šesnaeste) sjednice Vijeća Mjesnog odbora Veliko Polje, održane 12. rujna 2022., u prostoru Mjesne samouprave, Velikopoljska ulica 9g, s početkom u 19.00 sati.

	Nazočni članovi Vijeća: Milenko Arapović, Marko Jukić, Marsela Alić, Vanja Rodić

              Ostali nazočni : 

              Predsjedava : Marsela Alić, predsjednica Vijeća
              Zapisnik vodi : Vanja Rodić


              Predsjednica VMO, gđa Marsela Alić konstatira da je nazočno 4 od ukupno 5 članova Vijeća, što znači da Vijeće može pravovaljano odlučivati, te otvara 16. sjednicu Vijeća Mjesnog odbora Veliko Polje s početkom u 19.04 sati. Predsjednica VMO također napominje da se sjednica snima tonskim zapisom te se uključuje mobitel s funkcijom snimanja. 


             USVAJANJE ZAPISNIKA

            Vijeće Mjesnog odbora Veliko Polje tekst zapisnika s 15. sjednice VMO Veliko Polje usvaja (2 „ZA“). Budući da je na ovoj sjednici prisustvovalo dvoje vijećnika od troje vijećnika koji su prisustvovali na prethodnoj sjednici, a ti vijećnici zapisnik prihvaćaju, zapisnik s 15. sjednice je prihvaćen. Vijećnik Marko Jukić navodi kako je sjednica održana protiv poslovnika. Vijećniku Milenku Arapoviću je oduzeta riječ jer je govorio o drugim temama. Vijećniku Marku Jukiću je oduzeta riječ jer je opet prešao na drugu temu.


            USVAJANJE DNEVNOG REDA

Vijećnik Marko Jukić dao je prijedlog tema za dodatne točke dnevnog reda, ali nisu bile formulirane. Nekoliko puta je zamoljen da barem na sjednici formulira točke. Predsjednica VMO Marsela Alić je objašnjavala da treba dati konkretniji prijedlog. Vijećnik Marko Jukić dobio je opomenu zbog ponavljanja i mijenjanja tema. Predsjednica predlaže da se provede prvo rasprava o odvodnji, a idući put da se donese zaključak jer je tema kompleksna. Svi su odbili. Predsjednica opet moli vijećnika Marka Jukića da konkretno kaže što želi vezano za točku odvodnje u naselju. Vijećnik Marko Jukić opet je dobio opomenu zbog mijenjanja teme. Vijećnik Marko Jukić tvrdi da predsjednica VMO Veliko Polje želi prebaciti brigu o odvodnji na druge mjesne odbore. Predsjednica mu je odgovorila da nijedan mjesni odbor ne može dobiti toliko sredstava da gradi sustave oborinskih odvodnje i kanalizacije i da samo gradovi mogu pokrenuti takav projekt. 

Dodatna točka Dnevnog reda „Izgradnja sustava otpadnih voda i sustava odvodnje – zaključak, donosi se“

Točka je usvojena s 4 „ZA“. 

Vijećnik Marko Jukić predložio je dodatnu točku o statusu dječjeg vrtića. Nakon toga je predložio da se riječ „status“ izmijeni u izgradnja. Zatim je vijećnik Milenko Arapović objasnio da to nije moguće jer je odluka o izgradnji već donesena i da se može tražiti status izgradnje. Predsjednica je predložila da se ta točka formulira kao „Upit o statusu izgradnje dječjeg vrtića“, što je vijećnik Marko Jukić odbio i zatražio raspravu. Opet je zamoljen nekoliko puta da kaže što točno želi. Predložio je „Status izgradnje dječjeg vrtića“ kao raspravu.

Dodatna točka Dnevnog reda „Status izgradnje dječjeg vrtića – rasprava“ prihvaćena je s 4 „ZA“.

Dodatnu točku „Status izgradnje nadvožnjaka preko ranžirnog kolodvora i spoj na Sarajevsku ulicu„ također je predložio vijećnik Marko Jukić.  

Prijedlog za dodatnu točku je prihvaćen s 4 „ZA“. 

Vijećnik Marko Jukić „Sadnja drvoreda južno od križanja Velikopoljske ulice s Goranskom ulicom (pored pekare „Centar“) do autobusne stanice „Goranska“ – zaključak, donosi se

Vijećnik Milenko Arapović smatra da nema dovoljno mjesta. Vijećnik Marko Jukić smatra da postojeći kanal u toj ulici nije u funkciji i da nema smisla te da je bolje zasaditi drvored. Vijećnik Milenko Arapović kaže da su već tražili sadnju drvoreda, ali da je iz Grada stigao odgovor da nema dovoljno mjesta. Vijećnik Vanja Rodić smatra da bi taj kanal mogao dobiti funkciju tijekom izgradnje sustava odvodnje te da sadnja drvoreda koje će treba micati možda nije dobra ideja. Predsjednica VMO Marsela Alić i vijećnik Milenko Arapović smatraju da treba poslati prijedlog kako bismo dobili odgovor, odnosno objašnjenje. 

Dodatna točka Dnevnog reda „Sadnja drvoreda južno od križanja Velikopoljske ulice s Goranskom ulicom (pored pekare „Centar“) do autobusne stanice „Goranska“ – zaključak, donosi se“ prihvaćena je s 4 “ZA“. 

Vijećnik Marko Jukić predložio je točku „Uređenje i redovno održavanje kružnog toka u skladu s projektnom dokumentacijom izvornog projekta, zaključak, donosi se“ iako je na prethodnoj sjednici prihvaćen zaključak za održavanje oba rotora. 

Ova točka prihvaćena je s 4 „ZA“. 

Predsjednica je pitala želi li netko predložiti izbacivanje neke točke s Dnevnog reda. Vijećnik Vanja Rodić predlaže izbacivanje točke vezano za Financijski plan. Predsjednica je rekla da tu točku stavlja Grad, a ne MO. Vijećnik Milenko Arapović želi da ta točka ostane na Dnevnom redu kako bi se točno vidjelo na što novci nisu potrošeni, a na što jesu te smatra da novci nisu potrošeni. Kao primjer navodi popravak šahta iako popravak šahta nije u programu financiranja za koji smo dobili tablicu. Vijećnik Vanja Rodić podsjeća da smo već na prethodnoj sjednici raspravljali o tome da tablica nije dovoljno detaljna, što je predsjednica potvrdila. Vijećnik Milenko Arapović objašnjava da ako maknemo točku dnevnog reda koju postavlja Grad, automatski je točka prihvaćena i da je bolje ostaviti točku te glasati protiv. 
Vijećnik Vanja Rodić se predomislio i nije više tražio micanje te točke.

Vijećnik Vanja Rodić pita ima li smisla ostaviti točku koja se odnosi asfaltiranje Cetinske ulice budući da nisu došli stanari koji su se najavili. Njegov je argument taj da on ne zna o čemu se radi. Vijećnik Milenko Arapović traži konkretne informacije iako ne traje rasprava o donošenju zaključka nego samo glasanje o stavljanju točke na dnevni red. Vijećnik Vanja Rodić smatra da je prijedlog zaključka loše formuliran i da u prijedlogu zaključka nema detalja. Predsjednica je objasnila da nije htjela konkretnije formulirati zaključak jer je u dobroj namjeri htjela da se prvo saslušaju stanari Cetinske ulice i upoznaju se s problematikom, a zatim u suradnji s građanima donesu zaključak. Također je rekla da će detalje iznijeti tijekom rasprave. Vijećnik Marko Jukić je argumentirao da treba ostaviti točku koja se odnosi na Cetinsku ulicu jer smo dužni raspravljati o problemima koje su građani uputili mjesnom odboru, bez obzira na to jesu li prisutni na sjednici MO ili nisu. Vijećnik Vanja Rodić je rekao da ne može raspravljati o zaključku bez detalja iako rasprava o tom zaključku nije počela nego je na redu tek glasanje za ostavljanje te točke na dnevnom redu. Također je podsjetila da je VMO Veliko Polje još prije godinu dana donijelo zaključak o asfaltiranju Cetinske ulice.

Vijećnik Marko Jukić predlaže točku „Status izgradnje dječjeg vrtića i osnovne škole“. Vijećnik Milenko Arapović smatra da treba razdvojiti dječji vrtić i školu te ostale objekte prema UPU Veliko Polje staviti u zasebne točke. Vijećnik Marko Jukić razumije namjeru kolege, ali ne želi te dvije institucije staviti u isti koš. 

Prijedlog za zasebnu točku „Status dječjeg vrtića“ prihvaćen je s 4 „ZA“.

Prijedlog za zasebnu točku „Status škole i ostalih objekata prema UPU Veliko Polje prihvaćen je s 4 „ZA“.

Vijećnik Milenko Arapović smatra da mi ne trebamo odlučivati hoće li se graditi nove zgrade u susjednom naselju jer nitko njega nije pitao želi li on izgradnju zgrada u Velikom Polju. Predsjednica Marsela Alić smatra da treba dati podršku svima koji se bore protiv preizgrađenosti i povećanju katnosti. Vijećnik Marko Jukić objašnjava da nas se Odra konkretno ne tiče, ali jest susjedno naselje i moguće je da nas jednog dana zadesi interpolacija te zato trebamo ostaviti tu točku na dnevnom redu. 

Za micanje točke dnevnog reda o planu uređenja Odre bio je 1 „ZA“ i 3 „PROTIV“ tako da je točka ostala na Dnevnom redu.  

Predsjednica je pitala ima li netko još kakvih prijedloga za izmjenu Dnevnog reda. Nitko se nije javio. Zatim je stavila ukupni dnevni red na glasanje.

Dnevni red je prihvaćen s 4 „ZA“.

Predsjednica je pitala jesu li svi dobili na mail točku i dokumente koje je poslala mjesna samouprava o nacrtu prijedloga za izgradnju Odre. 

Vijećnik Vanja Rodić je rekao da ta točka nije formulirana, na što predsjednica Marsela Alić upozorava da je sve formulirano. Vijećnik Milenko Arapović smatra da ne treba davati mišljenje o onome što se događa u susjednoj gradskoj četvrti jer ne znamo što se događa. Predsjednica upozorava da su sve informacije u dokumentima koji su poslani mailom i da smo točku dobili od mjesne samouprave prije sjednice. 

Vijećnik Vanja Rodić je tvrdio da nismo mogli glasati za ukupni dnevni red jer predsjednica nije pitala vijećnike žele li izbaciti tu točku koju je Grad stavio na dnevni red mjesnih odbora, a tiče se urbanističkih problema u Odri. Predsjednica objašnjava da je točka bila na Dnevnom redu koji su svi dobili na mail i da ne mora pitati za svaku predloženu točku želi li ju netko izbaciti. Vijećnik Vanja Rodić smatra da je i njegova greška što nije upozorio da treba raspravljati o izbacivanju te točke. Predsjednica objašnjava da prema pravilnicima to nije potrebno jer svaki vijećnik ima pravo predložiti izbacivanje neke točke. Vanja Rodić smatra da je to dodatna točka i da se mora glasati od dodavanju te točke na Dnevni red. Vijećnik Milenko Arapović i predsjednica Marsela Alić uvjeravaju da nije došlo do nikakve greške. 


DNEVNI RED:


1. Godišnji izvještaj o izvršenju Financijskog plana Mjesnog odbora Veliko Polje za 2021 godinu – zaključak, donosi se
2. Asfaltiranje Cetinske ulice – zaključak, donosi se
3. Nacrt prijedloga Odluke o izmjenama i dopunama Odluke o donošenju plana uređenja ODRA II – mišljenje, donosi se
4. Izgradnja sustava otpadnih voda i sustava odvodnje – zaključak, donosi se
5. Status izgradnje dječjeg vrtića – rasprava
6. Status izgradnje nadvožnjaka preko ranžirnog kolodvora i spoj na Sarajevsku ulicu – zaključak, donosi se
7. Sadnja drvoreda južno od križanja Velikopoljske ulice s Goranskom ulicom (pored pekare „Centar“) do autobusne stanice „Goranska“ – zaključak, donosi se
8. Uređenje i redovno održavanje kružnog toka u skladu s projektnom dokumentacijom izvornog projekta – zaključak, donosi se
9. Status izgradnje Osnovne škole i ostalih objekata prema UPU – zaključak, donosi se
10. [bookmark: _GoBack]Pitanja, prijedlozi i obavijesti.


Ad 1. Godišnji izvještaj o izvršenju Financijskog plana Mjesnog odbora Veliko Polje za 2021 godinu – zaključak, donosi se

U raspravi sudjeluju: Milenko Arapović, Marko Jukić, Marsela Alić, Vanja Rodić

Vijeće Mjesnog odbora Veliko Polje ne usvaja ( 4 „PROTIV“ ) 

Članovi vijeća MO Veliko Polje ne mogu prihvatiti financijski izvještaj jer nije dostavljen detaljan izvještaj po stavkama. 


Ad 2. Asfaltiranje Cetinske ulice – zaključak, donosi se

U raspravi sudjeluju: Milenko Arapović, Marko Jukić, Marsela Alić, Vanja Rodić

Vijeće Mjesnog odbora Veliko Polje je protiv asfaltiranja ( 4 „ZA“ )

Vijeće MO Veliko Polje glasuje protiv asfaltiranja Cetinske ulice jer novi asfalt povisuje razinu kolnika te bi zbog nedostatka sustava odvodnje stvorilo još veće probleme stanarima Cetinske ulice. 

Vijećnik Marko Jukić, kao stanar Cetinske ulice. Neki objekti su sagrađeni prije 30 godina na samom kraju naselja i asfaltirali na svoj trošak. Uslijedila je izgradnja novih objekata, koji su na višoj razini od starih kuća. Prilikom asfaltiranja prometnica i popločavanja dvorišta nije više bilo dovoljno zelenih površina kamo bi voda otjecala i upijala se. Sustav oborinske odvodnje nikada nije izgrađeno. Stoga tijekom jačih kiša voda i kanalizacija prodiru u podrume i poplavljuju dvorišta. Nekada su se gradili upojni bunari, ali oni su danas ilegalni. 
Vijećnik Milenko Arapović objašnjava da ova vlast sigurno neće raditi nešto ilegalno. Vijećnik Marko Jukić predlaže upojni bunar s biopročišćivačem i da tehnologija sigurno postoji ili neka se napravi šlic i nasipa batuda.

Ad 3. Nacrt prijedloga Odluke o izmjenama i dopunama Odluke o donošenju urbanističkog plana uređenja ODRA II – mišljenje, donosi se

U raspravi sudjeluju: Milenko Arapović, Marko Jukić, Marsela Alić, Vanja Rodić

Vijeće Mjesnog odbora Veliko Polje je protiv Nacrta prijedloga Odluke o izmjenama i dopunama Odluke o donošenju plana uređenja ODRA II ( 2 „PROTIV“, 2 „SUZDRŽAN“ )


Ad 4. Izgradnja sustava otpadnih voda i sustava odvodnje – zaključak, donosi se

Vijeće Mjesnog odbora Veliko Polje je za izgradnju sustava otpadnih voda i sustava odvodnje ( 4 „ZA“ )

U raspravi sudjeluju: Milenko Arapović, Marko Jukić, Marsela Alić, Vanja Rodić

Vijeće Mjesnog odbora Veliko Polje traži žurno rješenje cjelokupnog sustava otpadnih voda i sustava odvodnje, a do same realizacije hitno rješavanje najkritičnijih točaka u naselju.

Postoji jako kompleksan zajednički sustav odvodnje i ovisimo o sredstvima EU, ali za neke lokacije trebamo hitna rješenja. Došlo je do dodatne urbanizacije i podizanja terena. Zbog visinske razlike naselja dolazi do bujičnih voda. U nekim kućama i dvorištima se vraća kanalizacija. Naselje je preizgrađeno s obzirom na postojeću kanalizaciju, a grade se nove zgrade. Dodatni problem je taj što je puno vlasnika kuća priključilo oborinsku kanalizaciju u fekalnu kanalizaciju. 

Ad 5. Status izgradnje dječjeg vrtića – zaključak, donosi se

U raspravi sudjeluju: Milenko Arapović, Marko Jukić, Marsela Alić, Vanja Rodić

Vijeće Mjesnog odbora Veliko Polje traži žurno pismeno očitovanje o statusu izgradnje ( 4 „ZA“ )

Vijećnik Marko Jukić je tvrdio da je predsjednica Marsela Alić neistinito rekla da su čestice za vrtić otkupljene. Predsjednica tvrdi da je pročitala odgovor od GU u kojem jasno piše da suvlasnici jedne čestice nisu potpisali suglasnost za geodetski elaborat, a taj dokument stoji u folderu kojem svi vijećnici imaju pristup.

Ad 6. Status izgradnje nadvožnjaka preko ranžirnog kolodvora i spoj na Sarajevsku ulicu – zaključak, donosi se

U raspravi sudjeluju: Milenko Arapović, Marko Jukić, Marsela Alić, Vanja Rodić

Zbog gradnje poslovnog kompleksa u Buzinu i povećanja gustoće prometa na Aveniji Većeslava Holjevca, potrebno je što prije izgraditi nadvožnjak iznad Ranžirnog kolodvora. 

Vijeće Mjesnog odbora Veliko Polje traži žurno pismeno očitovanje o statusu izgradnje ( 4 „ZA“ )


Ad 7. Sadnja drvoreda južno od križanja Velikopoljske ulice s Goranskom ulicom (pored pekare „Centar“) do autobusne stanice „Goranska“ – zaključak, donosi se

U raspravi sudjeluju: Milenko Arapović, Marko Jukić, Marsela Alić, Vanja Rodić

Vijeće Mjesnog odbora Veliko Polje je za sadnju drvoreda na navedenoj lokaciji ukoliko za to postoji mogućnost ( 4 „ZA“ )


Ad 8. Uređenje i redovno održavanje kružnih tokova u naselju – zaključak, donosi se

U raspravi sudjeluju: Milenko Arapović, Marko Jukić, Marsela Alić, Vanja Rodić

Vijeće Mjesnog odbora Veliko Polje traži uređenje i redovno održavanje kružnih tokova u skladu s projektnom dokumentacijom izvornog projekta ( 4 „ZA“ )


Ad 9. Status izgradnje osnovne škole i ostalih objekata prema UPU – zaključak, donosi se

U raspravi sudjeluju: Milenko Arapović, Marko Jukić, Marsela Alić, Vanja Rodić

Vijeće Mjesnog odbora Veliko Polje traži žurno pismeno očitovanje o statusu izgradnje ( 4 „ZA“ )


Ad 10. Pitanja, prijedlozi i obavijesti

U raspravi sudjeluju: Milenko Arapović, Marko Jukić, Marsela Alić, Vanja Rodić

· Vijećnik Marko Jukić moli ranije slanje obavijesti o sjednici
· Vanja Rodić predlaže Whatsapp grupu u kojem bi se dogovarali o terminu sjednica

S obzirom na to da više nije bilo pitanja niti prijedloga, predsjednica Vijeća zaključuje sjednicu u 20.43 sati.    
  

Zapisnik sastavili:
Vanja Rodić i Marsela Alić

